ปัญหาเรื่องโจรสลัดนกอชายฝั่งทะเลของโซมาเลีย ยังไม่จบลงง่ายๆ
ปัญหาเรื่องโจรสลัดนอกชายฝั่งทะเลของโซมาเลียที่เป็นข่าวเมื่อเร็วๆ นี้จะไม่จบลงอย่างง่ายๆ พร้อมกับการช่วยกัปตันเรือสินค้าคนอเมริกันออกมาไ
International Maritime Bureau หรือสำนักงานการเดินเรือทะเลระหว่างประเทศเรียกชื่อย่อว่า IMB ซึ่งเป็นองค์กรที่ติดตามเรื่องอาชญากรรมในท้องทะเลกล่าวว่า ทะเลนอกชายฝั่งประเทศโซมาเลีย รวมถึงอ่าวเอเดนเป็นบริเวณอันตรายมากที่สุดในโลกเวลานี้ สำหรับการเดินเรือทะเล IMB กล่าวว่าปีที่แล้วเป็นปีที่พวกโจรสลัดทำงานได้ผลมากที่สุด ตามตัวเลข มีเรือ 111 ลำถูกโจมตีในบริเวณดังกล่าว ในจำนวนนี้ 42 ลำถูกจี้บังคับไปและลูกเรือรวมทั้งหมด 815 คน ถูกจับเป็นตัวประกันแต่นักวิเคราะห์บอกว่า ถ้าแนวโน้มดังกล่าวไม่เปลี่ยนแปลงตัวเลขปีนี้จะสูงกว่าปีที่แล้ว ตั้งแต่ต้นปีมาจนถึงวันที่ 14 เมษายนนี้ เรือ 78 ลำถูกโจรสลัดโจมตี 18 ลำถูกจี้บังคับไป และลูกเรือถูกจับไปเป็นตัวประกันแล้ว 334 คน ปัญหาก็คือเส้นทางเดินเรือดังกล่าวมีความสำคัญมาก เพราะเชื่อมต่อมหาสมุทรอินเดียกับทะเลแดง ทะเลเมดิเตอเรเนียนและยุโรปโดยผ่านทางคลองสุเอซ ในแต่ละปี มีเรือเดินทางผ่านน่านน้ำดังกล่าวราวๆสองหมื่นลำ บรรทุกสินค้าสำหรับการค้าระหว่างยุโรป ตะวันออกกลางและเอเชียมากถึง 80%และขนส่งน้ำมันประมาณ 12% ของน้ำมันโลก นักวิเคราะห์ซึ่งเป็นนายทหารอเมริกันนอกประจำการ อย่างพันเอก Ralph Peters บอกว่า วิธีทำงานของพวกโจรสลัด คือการมีเรือแม่ที่เป็นตัวกลางหาเป้าโจมตีให้ นักวิเคราะห์ผู้นี้กล่าวว่าเมื่อเรือแม่หาเป้าได้แล้ว ก็จะส่งเรือเร็วจากเรือแม่พร้อมด้วยโจรสลัดถืออาวุธปืนกล หรือแม้กระทั่งจรวดประทับบ่ายิง อย่าง RPG-7ไปที่เรือสินค้า และข่มขู่หรือโยนตะขอเกี่ยว และบุกขึ้นเรือแบบที่เห็นกันในหนังสมัยโบราณกันเลย พันเอก Ralph Peters ให้ความเห็นว่าที่โจรสลัดทำงานได้สำเร็จก็เพราะลูกเรือสินค้าไม่มีอาวุธ และที่เป็นเช่นนั้นก็เพราะปัญหาเรื่องการประกัน บริษัทประกันเห็นว่าการจ่ายเงินชดเชยในกรณีที่เกิดความเสียหายต่อเรือหรือสินค้า จะแพงกว่าการจ่ายเงินค่าไถ่เรือและลูกเรือสักล้านหรือสองสามล้านดอลล่าร์ให้กับโจรสลัด แต่ผู้เชี่ยวชาญการรักษาความปลอดภัย ในการเดินเรือของบรรษัทRAND คุณ Peter Chalk บอกว่า ถ้าลูกเรือถืออาวุธก็จะเป็นการกระตุ้นหนุนให้เกิดการบาดเจ็บล้มตายเพิ่มขึ้นได้ ผู้เชี่ยวชาญของบรรษัท RANDกล่าวว่า ถ้ารู้ว่าลูกเรือมีอาวุธ ก็จะทำให้พวกโจรสลัดเต็มใจที่จะเปิดฉากยิงก่อนเมื่อบุกขึ้นเรือ และแม้ว่าหลายประเทศ รวมทั้งสหรัฐ สหภาพยุโรปรัสเซีย จีน และอินเดียจะส่งเรือไปลาดตระเวณในบริเวณดังกล่าวผู้เชี่ยวชาญของบรรษัท RAND บอกว่าบริเวณที่ว่านี้กว้างใหญ่ไพศาลมากเกินกว่าที่จะทำงานได้ผล และให้ความเห็นว่าประชาคมนานาชาติ จะต้องร่วมมือกันแก้ปัญหาสำคัญอันดับแรกให้ได้ก่อน ซึ่งก็คือการมีรัฐบาลที่ทำงานอย่างได้ผลในโซมาเลีย ในขณะเดียวกันทูตพิเศษของสหประชาชาติประจำโซมาเลีย Ahmedou Ould-Abdullah กล่าวว่า ประชาคมนานาชาติ ยังจะต้องรีบเร่งระบุตัวผู้ที่อยู่เบื้องหลังพวกโจรสลัดซึ่งเป็นผู้ที่ให้การสนับสนุนทางด้านต่างๆ รวมทั้งการเงินและนำคนเหล่านี้มาดำเนินคดีต่อไป แต่นาย Roger Middleton นักวิเคราะห์ Horn of Africa บอกว่าอาจเป็นเรื่องที่ทำได้ยาก เพราะมีคนจำนวนมากในโซมาเลีย ที่ได้รับส่วนแบ่งไม่ทางใดก็ทางหนึ่งจากเงินค่าไถ่มากกว่า30 ล้านดอลล่าร์ที่พวกโจรสลัดได้ไปในปีที่แล้ว นักวิเคราะห์ผู้นี้กล่าวว่า สิ่งหนึ่งที่พวกโจรสลัดทำได้ดีคือยอมจ่ายเงินให้ผู้คนเป็นจำนวนมากในส่วนต่างๆ ของข่ายงานการเมืองในโซมาเลียไม่ว่าจะเป็นฝ่ายสนับสนุน หรือต่อต้านรัฐบาล ส่วนงานต่างๆของรัฐบาลและแก๊งค์ติดอาวุธทั้งหลายที่นั่น และเพราะว่า แรงจูงใจทางเศรษฐกิจสำหรับพวกโจรสลัดสูงมากจึงไม่เชื่อว่าการใช้กำลังทหารปราบหรือขัดขวางจะแก้ปัญหาเรื่องนี้ได้